REGLAMENT SOBRE TREBALLS FI DE GRAU/TREBALLS FI DE MASTER PER ALS ESTUDIS IMPARTITS EN LA FACULTAT D'EDUCACIÓ - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/47729)
  + [Valencià](/va/acuerdo/47111)






Selector de idioma

Leer

* [Español](/es/acuerdo/47359)
* [Valencià](/va/acuerdo/47408)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT SOBRE TREBALLS FI DE GRAU/TREBALLS FI DE MASTER PER ALS ESTUDIS IMPARTITS EN LA FACULTAT D'EDUCACIÓ[Butlletí Oficial Universitat d'Alacant](/ca/Publicacion)
======================================================================================================================================================================

Secretaria General

Butlletí Oficial Universitat d'Alacant





REGLAMENT SOBRE TREBALLS FI DE GRAU/TREBALLS FI DE MASTER PER ALS ESTUDIS IMPARTITS EN LA FACULTAT D'EDUCACIÓ

Data d'aprovació
:   31/01/2024

Data de publicació
:   01/02/2024

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/Acuerdos/DescargarAcuerdo/47678)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/47485)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/47270)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT SOBRE TREBALLS FI DE GRAU/TREBALLS FI DE MASTER PER ALS ESTUDIS IMPARTITS EN LA FACULTAT D'EDUCACIÓ&url=https://www.boua.ua.es/va/acuerdo/47198)

**Títol:** REGLAMENT SOBRE TREBALLS FI DE GRAU/TREBALLS FI DE MASTER PER ALS ESTUDIS IMPARTITS EN LA FACULTAT D'EDUCACIÓ

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 31 de gener de 2024

Aprovat per unanimitat pel Consell de Govern de la Universitat d'Alacant en la sessió ordinària del dia 31 de gener de 2024.

REGLAMENT SOBRE TREBALLS FI DE GRAU/TREBALLS FI DE MASTER PER ALS ESTUDIS IMPARTITS EN LA FACULTAT D'EDUCACIÓ.

El Reial decret 822/2021, de 28 de setembre, pel qual s'estableix l'organització dels ensenyaments universitaris i el procediment d'assegurament de la seua qualitat, estableix que tots els ensenyaments universitaris oficials de Grau hauran d'incloure un Treball de finalització de Grau (TFG), que ha de formar part del pla d'estudis. D'igual forma estableix que els ensenyaments oficials de màster conclouen amb l'elaboració i defensa pública d'un treball fi de màster (TFM). En els dos casos, el treball ha de tenir com a objectiu la demostració per part del o de la estudiant del domini i aplicació dels coneixements, competències i habilitats definitoris del títol universitari oficial de Grau o de Màster i ha de ser defensat en un acte públic.

La Universitat d'Alacant (UA) ha considerat oportú modificar la normativa sobre treballs de Fi de Grau i Treballs de Fi de Màster aprovada pel Consell de Govern de 30 d'octubre de 2012 (BOUA 31 d'octubre) i modificada posteriorment per acord del Consell de Govern de 29 de novembre de 2017 (BOUA 30 de novembre) per adaptar-la a les novetats introduïdes pel Reial decret 822/2021, i així ho ha fet amb l'aprovació de la Normativa sobre Treballs de Fi de Grau i Fi de Màster pel Consell de Govern de data 29 de juny de 2023 (BOUA 30 de juny).

En l'article 1.3 d'aquesta normativa s'estableix que cada Junta de Centre ha de desplegar la present normativa per adequar-la a les característiques pròpies de cadascun dels títols de grau i màster que s'imparteixen al centre i als requisits establerts en les respectives memòries de verificació.

En compliment d'aquesta obligació, el present reglament suposa un marc general per a tots els TFG/TFM de la Facultat d'Educació de la Universitat d'Alacant, establint una homogeneïtat bàsica en l'organització i avaluació que garantisca la igualtat de drets i deures per al conjunt dels seus estudiants.

Article 1. Objecte, àmbit d'aplicació i caràcter de la normativa

1. El present reglament té per objecte el desenvolupament parcial de la Normativa sobre TFG/TFM de la Universitat d'Alacant i és aplicable a la definició, realització, defensa, qualificació i tramitació administrativa dels diferents TFG/TFM inclosos en els diferents plans d'estudi de grau i màster, adaptats a l'Espai Europeu d'Educació Superior, impartits en la Facultat d'Educació de la Universitat d'Alacant.

2. En el cas d'implantació de títols de grau i màster interuniversitaris, aquest Reglament només serà aplicable a l'alumnat matriculat en la Universitat d'Alacant.

3. El present Reglament té caràcter general per a les diferents titulacions impartides en la Facultat d'Educació, podent ser desenvolupat en funció de les característiques pròpies de cadascun dels títols de grau o màster que s'impartisquen en el Centre i als requisits establits en les seues memòries de verificació.

Article 2. Característiques del Treball Fi de Grau i del Treball Fi de Màster

1. El TFG/TFM serà un treball original, autònom i personal, que cada estudiant realitzarà sota l'orientació d'un tutor o tutora, i que permetrà a l'alumnat mostrar de forma integrada els continguts formatius rebuts i les competències adquirides associades al títol de grau o màster universitari. Excepcionalment, quan la matèria elegida així ho aconselle, es podran proposar treballs coordinats en una mateixa línia.

2. El TFG/TFM podrà contemplar diferents modalitats, tant experimentals com acadèmiques, segons els diferents aspectes relacionats amb el títol, i segons l'orientació professional / investigadora / acadèmica en el cas del Màster.

3. La càrrega de treball associada al TFG/TFM, relativa a l'alumnat, es correspondrà amb els crèdits ECTS que atorgue el pla d'estudis.

4. La realització del TFG/TFM podrà contemplar, d'acord amb allò que establisca el pla d'estudis, l'assistència a seminaris o un altre tipus d'activitats presencials que es consideren d'interès per a la realització d'aquest treball.

5. El TFG/TFM haurà de realitzar-se d'acord als criteris metodològics i normes bàsiques d'estil que determine la comissió acadèmica de titulació corresponent i conforme a les normes bàsiques establides en la memòria verificada. Anualment, les comissions acadèmiques de cada titulació revisaran aquestes normes, podent renovar-les o modificar-les.

6. El TFG/TFM està protegit per la Llei de Propietat Intel·lectual. El TFG/TFM no podrà ser publicat en el Repositori Institucional de la Universitat d'Alacant (RUA) sense el consentiment exprés de l'alumne o alumna i el vistiplau del tutor/-a.

7. El TFG/TFM serà redactat i defensat en qualsevol de les llengües oficials de la Comunitat Valenciana. Els TFG/TFM del grup de matrícula en valencià hauran de ser redactats i defensats en aquesta llengua.

8. El TFG també podrà ser redactat i defensat en anglès o francès, a petició de l'estudiant, prèvia autorització de la tutora o tutor.

9. Els TFG /TFM de les especialitats o mencions de llengua anglesa, francesa o catalana hauran de ser redactats i defensats obligatòriament en la llengua de l'especialitat o la menció.

Article 3. Coordinació del Treball Fi de Grau/Treball Fi de Màster

1. La coordinació del TFG recaurà en la vicedegana o vicedegà amb competències en la titulació. En el cas del TFM, la coordinació recaurà en el coordinador o coordinadora del màster corresponent.

2. Les comissions acadèmiques de titulació (grau o màster), presidides pel coordinador o coordinadora de la mateixa, seran les comissions acadèmiques del TFG/TFM, supervisaran i coordinaran tot el procés de realització del TFG/TFM i vetlaran per la qualitat i el nivell d'exigència que han de reunir aquests treballs.

Article 4. Tutorització del Treball Fi de Grau/Treball Fi de Màster i participació en Tribunals

1. Tots els TFG/TFM seran confeccionats sota la supervisió d'una tutora o tutor acadèmic. Excepcionalment, atenent les característiques del TFG/TFM, es podrà autoritzar la cotutela.

2. La labor del tutor o tutora consistirà a orientar, assessorar i planificar les activitats de l'alumnat, realitzar un seguiment de les activitats durant el període de durada del treball a desenvolupar, i col·laborar en tot allò que en permeta una bona consecució.

3. En els TFG/TFM realitzats en col·laboració amb institucions o empreses externes a la Universitat d'Alacant, existirà la figura de cotutor o cotutora pertanyent a la institució o empresa. En aquests casos, la tutora o tutor acadèmic compartirà amb el cotutor o cotutora les tasques de direcció i orientació de l'estudiant. És responsabilitat de la tutora o tutor acadèmic facilitar-ne la gestió.

4. El Departament a què estiga adscrita la tutora o tutor acadèmic serà responsable de la seua substitució, temporal o permanent, quan es donen casos de baixa perllongada o es produïsca la finalització de la relació contractual amb la Universitat d'Alacant.

5. Podrà formar part dels Tribunals encarregats d'avaluar els TFG/TFM el professorat adscrit a departaments amb docència en la titulació corresponent. Excepcionalment, quan la naturalesa, contingut o objectius del treball ho requerisca, podrà designar-se professorat d'altres títols o personal col·laborador extern amb titulació universitària, en els dos casos, mai més d'un per tribunal.

6. Els aspectes relatius al reconeixement de les activitats del tutor o tutora i a la participació en tribunals de TFG/TFM en la seua dedicació docent, haurà de fer-se constar en el Pla docent de l'assignatura TFG/TFM, d'acord amb el procediment que establisca el vicerectorat amb competències en ordenació acadèmica.

Article 5. Procediment per a la gestió academicoadministrativa dels TFG/TFM

1. El TFG/TFM és una assignatura integrada en els plans d'estudi de les titulacions de la Facultat i té assignada una càrrega de crèdits establida en els plans d'estudi de cada titulació.

2. La gestió academicoadministrativa dels TFG/TFM en les diferents titulacions de la Facultat es realitzarà atenent al procediment establit per l'aplicació informàtica per a la gestió dels TFG/TFM designada per la Universitat d'Alacant. En qualsevol cas, s'hauran de complir les prescripcions contingudes en els articles de més avall.

Article 6. Matrícula

1. La matrícula del TFG/TFM es formalitzarà en els períodes que amb aquesta finalitat aprove el Consell de Govern de la Universitat d'Alacant.

2. Només es podrà matricular de l'assignatura TFG/TFM l'alumnat que complisca els requisits establits en el seu pla d'estudis.

Article 7. Proposta de línies de treball i tutores o tutors

1. La docència de l'assignatura TFG/TFM s'assignarà, com a mínim, a tots els departaments que impartisquen docència en assignatures bàsiques o obligatòries del títol. La comissió acadèmica de la titulació, amb el vistiplau de la junta del centre responsable de la titulació, podrà proposar addicionalment la inclusió d'altres departaments.

2. Amb anterioritat a l'inici del període ordinari de matrícula, els departaments amb docència en el TFG/TFM comunicaran a la Comissió Acadèmica de cada titulació les línies de treball oferides, els objectius del treball i el professorat que podrà ser designat com a tutora o tutor en cadascuna de les línies de treball.

3. La proposta de línies de treball i tutores o tutors garantirà que els departaments assumisquen i proposen, almenys, un nombre de TFG/TFM proporcional al percentatge de crèdits que tinga assignats en la titulació. Per a açò s'atendrà al nombre d'estudiants que, en atenció a les dades de matrícula, es preveja que puguen realitzar el treball durant el curs acadèmic.

4. La comissió de TFG/TFM, d'acord amb els terminis establits per la junta de centre i amb anterioritat al semestre en el qual s'impartisca l'assignatura TFG/TFM, aprovarà i farà pública una llista amb les línies de treball a les quals l'alumnat pot optar per a la realització del TFG/TFM, el personal docent responsable de la tutela, el nombre d'estudiants que les poden elegir i els criteris d'assignació. Així mateix, elaborarà unes normes bàsiques d'estil, extensió i estructura dels TFG/TFM.

Article 8. Assignació de línies de treball i tutores o tutors

1. En els terminis que s'hi habiliten anualment, les alumnes i alumnes matriculats en l'assignatura TFG/TFM podran sol·licitar l'adscripció a una de les línies de treball oferides pels departaments i la designació de tutora o tutor a través de l'eina digital establida per la Universitat d'Alacant per a la gestió dels TFG/TFM.

2. Igualment, en el termini establit pel centre, cada estudiant podrà proposar un tema propi. Per a fer-ho formularà una sol·licitud que presentarà davant d'un dels departaments implicats en la titulació, que decidirà si avala la proposta i la integra en l'oferta de la qual es fa responsable. En el supòsit que un departament refuse la proposta realitzada, haurà de notificar aquesta circumstància a l'alumnat, amb indicació dels motius de la no acceptació. En cas de ser acceptada la proposta, el departament l'elevarà a la comissió de TFG/TFM.

3. Finalitzat el termini de presentació de sol·licituds, la Comissió Acadèmica de cada titulació assignarà a cada estudiant una línia de treball d'acord amb els criteris que determine la pròpia Comissió Acadèmica de titulació.

4. L'alumnat que no formalitze dins del termini i en la forma escaient la sol·licitud d'assignació del TFG/TFM serà assignat a les propostes que queden vacants.

5. La resolució provisional d'assignació de línies de treball es publicarà a través de l'eina digital establida per la Universitat d'Alacant per a la gestió dels TFG/TFM. Es podrà formular reclamació del resultat davant la Comissió Acadèmica de cada titulació en el termini de cinc dies d'acord amb el procediment que arbitre la Comissió Acadèmica.

6. Transcorregut el termini per a presentar reclamació i una vegada examinades les reclamacions presentades, la Comissió Acadèmica farà pública la resolució definitiva.

7. En acabar el període de reclamacions, la Comissió de TFG/TFM farà pública la relació definitiva. Qualsevol modificació posterior haurà de ser de comú acord entre l'alumnat i el professorat afectat, i haurà de comptar amb l'autorització de la Comissió.

8. De conformitat amb la resolució definitiva de la Comissió Acadèmica de cada titulació, els departaments duran a terme la designació del professorat encarregat de tutoritzar cada treball. La proposta dels departaments serà aprovada pel corresponent Consell de Departament.

9. L'adjudicació de TFG/TFM i tutora o tutor tindrà una validesa de dos cursos acadèmics, transcorreguts els quals sense haver superat l'assignatura, l'estudiant haurà de realitzar una nova sol·licitud d'assignació conforme al que es disposa en els paràgrafs anteriors. Excepcionalment, podrà prorrogar-se l'assignació si tant el tutor o tutora com l'estudiant manifesten expressament el seu desig de continuar amb la temàtica prèviament adjudicada.

10. Si l'estudiant desitja canviar de tutor o tutora, o de tema del Treball, haurà de sol·licitar-ho de manera motivada a la Comissió Acadèmica per escrit. La Comissió Acadèmica resoldrà en un termini de quinze dies naturals si escau o no aquest canvi, prenent en consideració l'opinió de les persones interessades. Transcorregut aquest termini la sol·licitud haurà d'entendre's desestimada.

Article 9. Tribunals o professorat avaluador del TFG/TFM

1. Les guies docents de les assignatures de TFG/TFM arreplegaran la forma de defensa concreta en cadascuna d'aquestes, d'acord amb el que disposa la regulació vigent, i inclouran la memòria verificada i la normativa del centre corresponent.

2. Aquestes formes de defensa podran ser:

a. Davant, com a mínim, d'un professor o professora que, preferentment, ha d'estar adscrit o adscrita al mateix àmbit de coneixement del tutor o tutora  del TFG/TFM.

b. Davant d'un tribunal.

3. En el cas de la defensa davant de professorat que es contempla en l'article 9.2.a, els tribunals resultants estaran integrades per quatre professors o professores i podran constituir-se i funcionar amb un mínim de dos dels seus membres.

4. En el cas dels tribunals contemplats en l'apartat 9.2.b, estaran integrats per tres membres titulars i tres suplents designats entre el professorat amb docència en la titulació corresponent a proposta dels departaments. Excepcionalment es podrà designar professorat d'altres títols o, fins i tot, personal col·laborador extern amb titulació universitària, encara que en tots dos casos, mai més d'un per tribunal.

5. La composició dels tribunals per a l'avaluació dels Treballs Fi de Grau/Màster procurarà la presència equilibrada entre dones i homes, llevat que no siga possible per raons fundades i objectives degudament motivades.

6. Cada departament proposarà tants tribunals com considere necessaris per a la defensa pública dels treballs vinculats a les línies que haja oferit i que hagen sigut tutoritzats en la convocatòria en curs.

7. Posteriorment, la Comissió Acadèmica de la Titulació designarà la composició definitiva d'aquests tribunals.

8. Per a establir la presidència i la secretaria de cada tribunal avaluador s'atendrà als criteris de categoria docent i antiguitat.

9. El nombre de tribunals i la seua composició es publicarà almenys amb 10 dies d'antelació a l'inici dels actes de defensa pública dels TFG/TFM.

10. La comissió acadèmica del grau o màster, o en qui delegue, establirà el lloc, data, hora d'exposició i tribunal dels TFG/TFM de cadascuna de les convocatòries a través del procediment establit.

Article 10. Dipòsit del TFG/TFM

1. El dipòsit del TFG/TFM es realitzarà a través del procediment general establit a aquest efecte per a totes les titulacions per la UA, o bé seguint el procediment que cada titulació de la Facultat arbitre.

Article 11. Defensa pública i qualificació del TFG/TFM

1. La defensa del TFG/TFM es farà en un acte públic, que podrà ser presencial o en línia, d'acord amb el que establisca la Comissió del TFG/TFM i s'arreplegue en la Guia Docent aprovada per la Junta de Facultat.

2. La defensa pública de les assignatures TFG/TFM queda sotmesa al règim general de convocatòries oficials de la Universitat d'Alacant.

3. Al començament de cada curs acadèmic, cada centre establirà els criteris d'avaluació, com també els procediments de lliurament i defensa del TFG/TFM, els quals hauran de constar en la guia docent de l'assignatura.

4. El centre donarà publicitat, amb prou antelació, als actes de defensa de cada TFG/TFM, incloent-hi la informació següent: nom de l'estudiant, títol del treball, nom del tutor o tutora, titulació, data, hora i lloc de la defensa. Aquesta informació haurà d'estar, com a mínim, en la pàgina web de la titulació.

5. La qualificació final del TFG/TFM, tant numèrica com qualitativa, es farà d'acord amb els criteris establits per la guia docent de l'assignatura i memòria del títol. En l'avaluació es valorarà la qualitat científica i acadèmica del treball així com la claredat expositiva, i es considerarà l'informe elaborat amb antelació pel tutor o tutora.

6. La qualificació numèrica i qualitativa obtinguda es farà constar en l'acta, que serà signada pel professorat avaluador o per la totalitat de membres del tribunal.

7. En el cas de comprovar-se plagi en un TFG/TFM lliurat per un o una estudiant, es puntuarà amb la qualificació numèrica de zero, sens perjudici del procediment disciplinari que es puga incoar, i si escau, la sanció que fora procedent d'acord amb la legislació vigent.

8. En cap cas, ni el tribunal ni el professorat que avalue el TFG/TFM tindrà potestat per a concedir una matrícula d'honor, però podrà proposar mitjançant informe raonat aquesta qualificació. En concloure l'avaluació de tots els treballs de l'assignatura, la comissió de TFG/TFM es reunirà per a estudiar les propostes formulades i, d'acord amb la normativa vigent en matèria de qualificacions, assignarà les matrícules d'honor que considere.

9. La revisió de les qualificacions finals dels TFG/TFM es farà, en primera instància, davant del tribunal o professorat qualificador. En cas de discrepància amb el resultat d'aquesta, es podrà presentar una reclamació raonada davant de la Comissió de TFG/TFM i, si persisteix el desacord, davant del centre responsable de la titulació, segons el que disposa el Reglament d'avaluació dels aprenentatges de la Universitat d'Alacant, en matèria de revisió de qualificacions.

Disposició addicional

Qualsevol aspecte no contemplat en aquesta normativa es regularà per la normativa sobre TFG/TFM de la Universitat d'Alacant.

Disposició derogatòria

Una vegada que entre en vigor el present reglament, quedarà derogat automàticament el Reglament sobre Treballs de Fi de Grau / Fi de Màster per als estudis impartits en la Facultat d'Educació (BOUA 31/01/2014).

Disposició final única

El present Reglament entrarà en vigor a partir de l'endemà a la seua publicació en el BOUA, prèvia aprovació pel Consell de Govern de la Universitat d'Alacant, i serà d'aplicació als TFG/TFM matriculats a partir del curs 2023-2024.

Anàlisi
-------

:   **Deroga a:**

    * [Detalle
      REGLAMENT SOBRE TREBALLS FI DE GRAU/FI DE MÀSTER PER ALS ESTUDIS IMPARTITS EN LA FACULTAT D'EDUCACIÓ.](/va/acuerdo/2752) 
      31/01/2014





[Carretera Sant Vicent del Raspeig s/n  
03364 Sant Vicent del Raspeig - Alacant  
 Tel. 56 743 1985 - Fax 59 017 2298](https://www.google.es/maps/@00.378352,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12039&trk=tyah&trkInfo=tarId%2O9842955434828%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)